《次韵陈季陵记梦》
宋代·陈棣

夜閒得安寝，方期万事休。
那知清梦中。蚁穴有胜游。
朝把南柯麾，暮猎龟山头。
停杯犹未举，俯仰二十秋。
等为幻缘缚，名实或相浮。
邯郸囊中枕，径渡竹叶舟。
俄顷失所历，变灭随东流。
游仙岂神交，因想理或不。
至人本无梦，偶然非谬悠。
乃知一念熟，寤寐欻何求。
子建赋感甄，空贻方策羞。
何当破诸妄，自足销沉忧。
政使对痴人，言之亦寡尤。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。